- Magyarországot ilyen módon nem tántoríthatják el attól, hogy a
tárgyalásokon az ökológiai kockázatok minimalizálását tekintse
elsődleges szempontnak. Mi készek vagyunk a kompromisszumra, de csak
a vízlépcsőrendszer, valamint az ember és a természet harmonikus
kapcsolatát, egyensúlyát kiindulási pontnak tekintő megoldás
alapján. Emlékeztetnem kell arra, hogy a július 20-ai
miniszterelnöki találkozón Ladislav Adamec csehszlovák kormányfő is
kiemelte: náluk ugyancsak nagy jelentőséget tulajdonítanak az
ökológiai kérdéseknek. Tudatában vannak annak - mondotta -, hogy a
környezeti viszonyok romlása elfogadhatatlan.
Az eddigi hivatalos közlésekből, Vladimir Lokvencnek, a
beruházás csehszlovák kormány-meghatalmazottjának vezetésével
augusztusban Magyarországon tárgyaló csehszlovák szakértői
delegációtól - többszöri kérdésfeltevés után - annyit tudtunk meg,
hogy valóban foglalkoznak egy ilyen műszaki intézkedés tervével. De
csak arra az esetre, ha nem sikerül a tárgyalásokon a magyar féllel
megállapodni. Tudomásunk szerint egy általuk feltételezett későbbi
megállapodás esetén ezt a megoldást ideiglenesnek tekintenék. Ezzel
szemben Jozef Oblozinsky vállalati vezető a Duna elterelését mint
folyamatban lévő intézkedést ismertette a csehszlovák televízióban,
illetve korábban az ottani rádióban, sajtóban.
Tárgyalási szakaszban vagyunk, előttünk vannak a
miniszterelnök-helyettesi, miniszterelnöki megbeszélések. Remélem, s
feltételezhető, hogy Jozef Oblozinsky nem a kormány álláspontjának
adott hangot ismertetéseiben. Mi sürgősen tisztázni kívánjuk ezt az
ellentmondásos helyzetet. (folyt.köv.)
1989. szeptember 7., csütörtök 14:32